EUROOPA LIIDU AVALIKU TEENISTUSE KOHTU OTSUS

(esimene koda)

2. oktoober 2012

Kohtuasi F‑52/05 RENV

Q

versus

Euroopa Komisjon

Avalik teenistus – Kohtuasja saatmine Avaliku Teenistuse Kohtule uueks arutamiseks pärast lahendi tühistamist – Abistamiskohustus – Psühholoogiline ahistamine – Ajutine eemaldamismeede – Mittevaralise kahju hüvitamine – Karjääriarengu aruanne – Haiguse tõttu töölt puudumised – Arvesse võtmata jätmine

Ese: Hagi, mis esialgu esitati EÜ artikli 236 ja EA artikli 152 alusel ning saadeti Avaliku Teenistuse Kohtule uueks arutamiseks Euroopa Liidu Üldkohtu 12. juuli 2011. aasta otsusega kohtuasjas T‑80/09 P: komisjon vs. Q (edaspidi „kohtuasja uueks arutamiseks saatmise otsus”), ”), millega osaliselt tühistati Avaliku Teenistuse Kohtu 9. detsembri 2008. aasta otsus kohtuasjas F‑52/05: Q vs. komisjon (edaspidi „esialgne kohtuotsus”), millega tehti otsus 4. juulil 2005 registreeritud hagi kohta, millega Q palus sisuliselt esiteks tühistada otsuse, millega komisjon jättis kaudselt rahuldamata tema abitaotluse, teiseks tühistada tema karjääriarengu aruanded, mis käsitlevad ajavahemikke 2003. aasta 1. jaanuarist kuni 31. oktoobrini ja 2003. aasta 1. novembrist kuni 31. detsembrini (edaspidi „2003. aasta karjääriarengu aruanded”), ning kolmandaks nõue mõista komisjonilt välja temale tekkinud kahju.

Otsus: Tühistada karjääriarengu aruanded. Mõista komisjonilt hageja kasuks välja 10 000 euro suurune summa. Jätta komisjoni kohtukulud Euroopa Liidus Üldkohtus ja kahes Avaliku Teenistuse Kohtus algatatud menetluses tema enda kanda ning mõista temalt välja kolm neljandikku hageja kohtukuludest kahes Avaliku Teenistuse Kohtus algatatud menetluses. Jätta kõik hageja kohtukulud Euroopa Liidu Üldkohtus ja üks neljandik kohtukuludest kahes Avaliku Teenistuse Kohtus algatatud menetluses tema enda kanda.

Kokkuvõte

1. Ametnikud – Hindamine – Karjääriarengu aruanne – Põhjendatud puudumise arvesse võtmata jätmine – Aruande tühistamine

(Personalieeskirjad, artikkel 43)

2. Ametnikud – Psühholoogiline ahistamine – Administratsiooni abistamiskohustus – Ajutise eemaldamismeetme võtmisest keeldumine – Ametniku õigus mittevaralise kahju adekvaatsele hüvitamisele

(Personalieeskirjad, artikkel 24)

1. Kui põhjusega puudumiste tõttu ei saa ametnikku tema hindamise käigus karistada, siis talle tulemuslikkuse eest antud hinnet võib tõsta nii, et see võtaks arvesse tingimusi, milles ta oma ülesandeid sooritas, vaatamata asjaolule, et oma puudumiste tõttu oli tema käsutuses vähem tegelikku tööaega. Seega, kui institutsioon ei täida karjääriarengu aruande koostamisel kohustust võtta ametniku tulemuslikkuse hindamisel arvesse põhjendatud puudumisi haiguse tõttu, on tegemist ilmse hindamisveaga, mis on aluseks selle aruande tühistamisele.

(vt punktid 23–25)

Viide:

Esimese Astme Kohus: 6. oktoober 2009, kohtuasi T‑102/08 P: Sundholm vs. komisjon (punkt 29).

2. Institutsiooni keeldumine võtta ajutist eemaldamismeedet psühholoogilise ahistamise tõttu esitatud abitaotluse raames, võib väidetava ohvri jaoks tekitada kahjustavamaid tagajärgi kui haldusjuurdluse menetluse algatamisega viivitamine ning nii tekitatud mittevaraline tuleb adekvaatselt hüvitada.

(vt punkt 31)